Ez a niam-niamok népe – Jókai a niam-niamokat az emberi fajhoz közelítő félmajmokként ábrázolja. Érdekes, hogy a Le Tour du Monde is közöl egy cikket, melyet első pillantásra félrevezető illusztráció kísér. A cikk címe: A niam-niamok farka. Aki csak a címet olvassa el, s az illusztrációkat felületesen nézi meg, azt hiheti, hogy a cikk Jókaiéhoz hasonló álláspontot képvisel. Valójában vitázik azokkal a nézetekkel, amelyeket több afrikai utazó terjesztett az állítólagos félmajom-félember csodalényekről. A szöveg megmagyarázza, hogy a niam-niamok sajátos ruhadarabja okozza a tévhitet, mintha hosszú majomfarkuk volna, s a rajzok is e ruhadarabot ábrázolják. (M. Guillaume Lejean: La queue des nyams-nyams. Tour du Monde, 1861, III. 187.) Jókai figyelemmel kísérte a Tour du Monde cikkeit, feltehetőleg ezt az írást is észrevette, s vagy felületesen olvasta, vagy – ami gyakran előfordul regényeiben – bár tudta, hogy a tények mást igazolnak, mégis a színesebb, egzotikusabb megoldást választotta.