saját hajójuk alakja tűnt fel előttük – hasonló motívum szerepel az Egy léghajós, kit Amerikába vert át a szél c. novellában: „Átellenben velünk egy másik léggömb alakja szállt alá a légből. Abban is két hajós ült. Léggömb, csónak, hajósok, minden a mienknél óriási mérvben nagyobb”. A jövő század regényében Rozáli kézmozdulatát „utánozza” tükörképe, a novellában a léghajósok meglengetik a zászlót, a „másik léghajó” utasai is ugyanezt teszik. Mindkét írás forrása a Voyages aériens, itt Flammarion írja, hogy egy felszállásuk alkalmával csodálatos látvány kötötte le a figyelmüket: talán harminc méternyire tőlük megjelent egy léghajó, benne két utassal. Amikor Flammarion megmozdítja a jobbkezét, a „másik” hajó utasa a balkezét mozgatja, ha Flammarion útitársa meglengeti a zászlót, az árnyékzászló is lengeni kezd odaát (292.). A jelenséget a könyv 292. lapján nagy színes kép mutatja be. A léghajó árnyékképét körülvevő színes körök leírása ugyancsak pontosan így olvasható a novellában, s mindkettő Flammarion leírásán, s a képen alapszik, még a színek is kb. megfelelnek annak, amit Jókai e francia könyvben látott, ill. olvasott.