A szabad ballonok hajóiban utazóknak már 11 ezer lábnyi magasban orrából és füléből megindul a vér – ezzel kapcsolatban a múlt században ellentétes hírek láttak napvilágot. A Vasárnapi Újság egy viszonylag korai (1855-ös) cikkének szerzője pl. azt írja, hogy 1800 m magasság fölött „a levegő elzordonul; beszélni szinte lehetetlen, fülekből, orrokból vér serked”. (Edvi Illés Pál: Léghajózás a csillagokig. Vasárnapi Újság 1855. ápr. 8. 14. sz. 110 – 11.) Később az ilyen megállapításokat cáfolják; a Magyar Akadémiai Értesítőben Szabó József ismerteti Glaisher és Coxwell felszállását, s ezzel kapcsolatban megjegyzi: „nem igaz az az általános vélemény, hogy ilyenkor a fül, orr vérzik.” (Tudományos léghajózás 1862. évben, közli Szabó József, Magyar Akadémiai Értesítő, 1863. márc. 16. 355.)