Constantin cár – Jókai az orosz cári család a XIX. században ismertté vált tagjainak nevét használja: I. Sándor halála után a törvényes örökös Konsztantyin nagyherceg volt, aki azonban nem fogadta el a trónt. A hadsereg is először „Konsztantyin cárnak” esküdött hűséget. Jókai később Szabadság a hó alatt c. regényében eleveníti fel alakját (Jelen kritikai kiadás 37. k.). Azt is megemlíti itt Jókai (Dixon idézett művéből merítve adatait), hogy Konsztantyinról halála után is az a legenda járta a személyéhez bizonyos reményeket fűző nép körében, hogy él. Mindez összefügghet azzal, hogy A jövő század regényében említett alkotmányosan uralkodó cárt Constantinnak nevezi.