Litejnája negyed – a régi Pétervár VIII. kerülete, ma Leningrád belvárosa. Itt is, a Szabadság a hó alatt c. regényben is kitűnik, hogy Jókai leírásokból, bizonyára képekről, esetleg térképekről is jól ismerte Pétervár főbb utcáit, tereit, műemlékeit. Mindehhez a könyvtárában őrzött könyvek is szép anyagot szolgáltattak; de – mint Jókainak a Szabadság a hó alatthoz írt jegyzetei is bizonyítják – szép számmal használt olyan Oroszországról szóló könyveket is, amelyek ma már nincsenek meg a Jókai-hagyatékban őrzött könyvek között. Pétervár leírásához anyagot meríthetett a Die Wundermappe c. többkötetes sorozat kötetéből (Vö. A regény keletkezése, forrásai), de találhatott szép képekkel illusztrált leírásokat P. Artamoff La Russie historique, monumentale et pictoresque (Paris, 1862. 1 – 2), vagy F. Lacroix Les mystères de la Russie c. (Paris, 1845) könyvben, amelyben ugyancsak illusztrációk kísérik a szöveget. (Vö. a Szabadság a hó alatt c. regény jegyzeteit, Jelen kritikai kiadás 36. k. 241 – 243.)