Minő változatosság a női szépség típusaiban – Az erdélyi szép leányokról Jókai többek között Petki Farkas leányai c. novellájában (Erdélyi képek 4.) és Egy az Isten c. regényében (Jelen kritikai kiadás 69. k. 42.) is megemlékezik. A jövő század regényében a szép és erényes székely lányok dícséretének szentelt rész megegyezik azzal, amit Orbán Balázs ír a Fehér Nyikó vidéke c. fejezetben „…e népes völgyben lakik fajunknak legszebbike, ott vannak a földnek talán legszebb leányai, kikre a ,szép nem’ kifejezés oly méltán reá illik, mert sem a válogatott áruczikk gyanánt eladott Georgiai szépségek, sem Olaszország ünnepelt signórái, sem Irhon bájos misissei nem mérkőzhetnek a te gyöngyeiddel, szép Nyikó völgye! … testi szépség és lelki nemes tulajdonokra nézve is kevés párja van népünknek…” (Orbán Balázs: Idézett mű, 1. k. 105.)