Mencsikoff paletot-ja – a paletot = bokáig érő télikabát, amely Alekszandr Szergejevics Mensikov nevével kapcsolatban vált híressé. Az orosz diplomata 1853-ban ilyen kabátban – állítólag kutyakorbáccsal a kezében – jelent meg a szultánnál, hogy tárgyalásokat folytasson. Jókai A tengerszemű hölgyben, (Jelen kritikai kiadás 55. k.), Nincsen ördög c. regényében is említi (Jelen kritikai kiadás 56. k. 24.); s tréfás verset is írt róla: „A Mencsikoff paletója / Historiai jelmez / Abban ment fel a szultánhoz / Követ ur ő kegyelme. / Durva szörü volt a kabát, / Ahhoz alkalmazá szavát, / Melyből lett nagy skandalum. / A Mencsikoff paletóját / Aztán jól kiporolták / Szük is lett a gazdájának / Ámbár azelőtt volt tág…” stb. (Költemények, Jókai Mór összes művei. Nemzeti kiadás [1-100. k. Bp. 1894 – 98. A jövő század regénye 52 – 53. k. 1896.] 98. k. 153.) Utal az esetre Egy ember, aki mindent tud c. regényében is: a minden lében kanál Ottó gróf egyszer „segített Mencsikoffnak felölteni históriai nevezetességű paletotját”. (Idézett mű, 140.) Benedetti migrénje – Benedetti, Vincent gróf (1817 – 1900) francia diplomata. Jókai Benedetti migrénjét sikertelen fellépésének magyarázataként említi. Arról van szó, hogy Benedetti Emsben felkereste I. Vilmos porosz királyt, újból kérte, hogy adjon biztosítékot hogy Hohenzollern-Siegmaringen Lipót herceg nem fogadja el a spanyol trónt. Vilmos nem volt hajlandó újabb biztosítékot adni (ennyiben csakugyan sikertelen volt Benedetti), de Vilmosnak a beszélgetésről Bismarckhoz intézett távirata, ill. ennek Bismarck által lerövidített és közzétett változata volt a francia kormányzat számára az indok a hadüzenetre.