itt alattunk kezdődik a szabad tenger – Az Északi szabad tenger témája több Jókai-műben szerepel, így a Fekete gyémántokban (Jelen kritikai kiadás 20. k. 207.) ugyancsak a szabad tengert s a fölötte sugárzó északi fényt írja le. Szerepel e téma az Egy léghajós, kit Amerikába vert át a szél (Két léghajós címmel is) c. novellában, (Jókai Mór összes művei. Nemzeti kiadás [1-100. k. Bp. 1894 – 98. A jövő század regénye 52 – 53. k. 1896.] 50. k. 77 – 84.), Egész az északi pólusig c. regényében (Jelen kritikai kiadás Kisregények 2. k. 171.), Akik kétszer halnak meg c. regényében (Jelen kritikai kiadás 39. k. 204.) stb. – Nacsády József mutat rá a Fekete gyémántok jegyzeteiben hogy Jókai több cikkből meríthetett anyagot, többek között Molnár Antal A sarktengerek hőmérséklete c. művéből (Hazánk s a Külföld, 1866. 18. sz. 283.), a Tour du Monde Voyage à la mer libre du pôle arctique (1868. 113 – 60.) c. cikkéből, továbbá a Das Buch der Reisen und Entdeckungen c. sorozat Amerika 1. kötetéből, amely Kane utazásait írja le. Ugyancsak Nacsády mutat rá, hogy Verne is ír 1866-ban megjelent Hatteras kapitány c. regényében „északi szabadtengerről” (vö. Fekete gyémántok. Jelen kritikai kiadás 20. k. 312. és 402.).