az akkor orosz birtokot képező Duna-deltára – Duna-delta az a terület, ahol a Duna a Fekete-tengerbe ömlik. Három ága van; a Kiliai, Szulinai és Szent György Duna. 1856-ban a krími háborút követő párizsi békeszerződés szerint megszervezték az Európai Duna-Bizottságot, melynek feladata a Galati-tól a torkolatig terjedő szakasz igazgatása. Tagjai: Anglia, Franciaország, Oroszország, Ausztria, Poroszország, Szardínia és Törökország. A jövő század regényének megírását megelőző években a lapokban sok szó esett e bizottság működéséről: így pl. A Hon 1871 januárjában vezércikkben foglalkozik a londoni Duna-konferenciával, s helyteleníti, hogy a konferencia ki akarja terjeszteni az a Duna-bizottmány működési területét. Ezt a cikk írója azért tartja veszélyesnek, mert Oroszország is tagja a bizottmánynak, s így megnövekedne Oroszország al-dunai befolyása. (H 1871. jan. 21. 17. reg. sz. 1.) Hasonló szellemben íródott az a későbbi közlemény, amely már azzal kapcsolatos aggályait fejezi ki, hogy megszűnik a Duna-delta semlegessége, s ezentúl az Európai Duna-bizottság rendelkezik a Delta felett, amelynek Oroszország is tagja. (H 1871. márc. 16. 62. reg. sz. 1.) Mindezek a hírek, kommentárok bizonyára hozzájárultak ahhoz, hogy a regényben a Delta „orosz birtok”.