Ilyen fedett díszkertek Otthon város belső főutcái. – a 7. notesz . 38. rectóján szerepel egy Otthon városra vonatkozó bejegyzéssor, melyen a fűtött utcák, kertek kétszer is szerepelnek: „Alul kőszénfűtés … Kertgazdaság … aláfűtés” . (Jelen kritikai kiadás, följegyzések I. 329 – 330.) A Vasárnapi Újság 1868-as évfolyamában – amelynek több cikkét Jókai jegyzetelte 7. noteszában – szerepel egy hír „Fűtött városok” címen amerikai vállalkozóknak arról a tervéről, hogy az Egyesült Államokban alulról fűtött várost építenek. (1868. jún. 7. 275.) Párhuzamként megemlítjük Csernisevszkij Mit tegyünk c. regényét, amelynek „Vera Pavlovna negyedik álma” c. fejezetében a nyáron nyitott, hatalmas kertek felett télen becsukják a tetőt.