pellagra miserorum – mai álláspont szerint a B-vitamin csoportba tartozó nikotinsavamid hiánya miatt létrejövő anyagcserebetegség. A betegség okának meghatározása és a tünetek leírása Jókainál megfelel annak, amit múlt századi lexikonokban olvashatott. A Pallas szerint pl. a pellagrát anyarozstartalmú kukorica fogyasztása okozza, ezért főleg a szegényebb lakosság körében fordul elő. Kiütéseket, viszketegséget, elváltozásokat okoz a bőrön. Tavasszal kiújul; nagyfokú gyengeséggel, fájdalmakkal, idegzavarokkal, gyakran agyhártyagyulladással jár. Első stádiumából néha még visszafejlődik.