szaporodik az ó-világ népessége – Itt Jókai feltehetőleg Thomas Robert Malthus angol közgazdász (1766 – 1834) nézeteire utal. Malthus szerint a szegénységnek nem a társadalom, hanem a természet az oka, mert míg a népesség mértani haladvány szerint szaporodik, a létfenntartási cikkek mennyisége csak számtani haladvány szerint gyarapodhat. Malthus véleménye szerint a háborúk, éhínségek természetes biztosítószelepként szabályozzák a népesség szaporodását. Malthus neve Jókainak egyik noteszában is szerepel (a 7. notesz 52. verso Jelen kritikai kiadás, följegyzések I. 304.), Jókai a regény második kötetében vitatkozik hasonló nézetekkel. (II. k. 292: 14.)