Tehát az ön léghajójában tüzelni is szükséges – A Das neue Buch der Erfindungen említett fejezetében olvasható Pilâtre de Rozier léggömbjének leírása, amely igen veszélyes kombinációja a Montgolfier- és Charles-félének. Rozier léghajóján egy hidrogén töltésű ballon alatt hengeresre kiképzett hőlégcellát helyezett el, amelyet tűzzel hevített. Charles professzor óvta Rozier-t e veszélyes kombinációtól: „…ez se több, se kevesebb, mintha tűz fölé lőporos hordót függesztene” – mondta. (Idézett mű, II. 119). Bár az „Atyaisten” más céllal alkalmaz tüzet a hidrogénnel töltött léggömb alatt, mint azt Rozier tette, a kombináció veszélyes voltának említése emlékeztet a fent idézett leírásra.