kezd a német elem nemzetté tömörülni – Itt Jókai kiszínezve a jövőbe viszi át azt a jelenséget, amellyel a korabeli lapok sokat foglalkoztak. A Honban Chicagóról megjelent cikk szerzője (valószínűleg Liptay) például kiemeli, hogy a városban „annyi német lakik, hogy csak New Yorkban és Philadelphiában van több. S e német elem mindinkább érvényesíti magát. Vannak német bankok, részvénytársulatok, jótékony intézetek, templomok, iskolák, vendéglők, hat német lap s egy német színház.” (A kertek városa, A Hon 1871. nov. 9. 258. reg. szám i.) Hasonló gondolatot fejez ki még Liptay Pál már említett cikksorozatában, amikor rámutat, hogy az amerikai bevándorlók között legtöbb a német, akikről a német nép messze földön is jól gondoskodik: külön kivándorlókat támogató német társaság működik. (Liptay Pál: Tárcza New-Yorkból. Fővárosi lapok, 1871. jan. 29. 24. sz. 2.)