Éppen száz éve annak, hogy Ericson a hőléggépet mozderőül alkalmazta – John Ericson (1803 – 1889) svéd származású amerikai mérnök találmányát részletesen ismerteti a Das neue Buch der Eifindungen – a II. kötetben (503.) olvasható, hogy Ericson 1833-ban lépett fel a „calorigép” elképzelésével, eleinte sikertelenül kísérletezett, később – 1853-ban – Amerikában sikerült létrehoznia az első hajót, amelynek motorját felmelegített égési termékek hajtották. A cikk szerzője hozzáteszi, hogy a „calorigép” név nem szerencsés, inkább „Heißluftmaschine” nevet kellene használni – Jókai is e szó magyar megfelelőjét – „hőléggép” – használja a kalorigép szinonimájaként. Nagyon valószínű, hogy Jókai Ericsonról való információit e német könyvből meríti. Erre vall az Ericson találmányát tökéletesítő mérnökök felsorolása is, akiknek nevét ugyancsak az említett fejezetben olvashatjuk.