Franciaországban … a polgári házasság volt törvényes. – A Fekete gyémántokban ír Jókai arról hogy „Franciaországban okvetlenül megkívántatik a házasság érvényességére a polgári szerződés”. (Jelen kritikai kiadás 21. k. 165.) – A fakultatív, ill. kötelező polgári házasság kérdéséről is viták folytak pl. a H-ban. Horn Ede Eötvös javaslatával szemben nem fakultatív, hanem kötelező polgári házasságért száll síkra. Tisza Kálmán határozati javaslatot terjesztett be a polgári házasság behozatalával kapcsolatban, de Eötvös betegsége és halála (1871), valamint a külpolitikai helyzet miatt nem került sor a kérdés tárgyalására. (Takáts S. Jókai politikai beszédeihez írt magyarázó jegyzeteiben, 2. k. 407.) Molnár József pedig A barátfalvi lévita (Jelen kritikai kiadás 63. k.) jegyzeteiben foglalja össze ezt a küzdelmet. Jókai pályafutása során mindég következetesen a polgári házasság mellett foglalt állást. A regény megalkotásának periódusában többek között A balpárt agendája című vezércikkében fejti ki a polgári házasság elismerését s a felekezetek egyenjogúságát szorgalmazó álláspontját. (H 1872. május 23. 118. reg. sz.) Jókai félig tréfásan céloz a polgári házasság körüli vitákra. A házasságjogi törvényt csak évtizedekkel később, 1894-ben fogadta el nagy küzdelem után a főrendiház, de már a regény megírását megelőző periódusban is vita folyt a polgári házasság bevezetéséről.