A legnevezetesebb tudósok voltak a Sabinához szerződtetve – Szegény leányokból félvilági nőket nevelő „intézetet” említ Jókai a Fekete gyémántokban (Jelen kritikai kiadás 20. k. 181.). Közeljár e témához A Yan cheni szépek c. versében is, ahol leírja, mi mindenre tanítják a Yan-Cheue szép lányokat az iskolában: „Azt tanitják nékik iskolában / Csak szeretni és gyönyörnek élni. / S nem csak édes a yan-cheui delnő, / Ám tudós is. A mi nőhöz illik / Drága himzés, hárfajáték, ének, / Versirás kék és arany tintával / Fára és cserépre festés tarka mázzal, / Ahhoz mind ért a yan-cheui lányka”. Amikor pedig mindezt megtanulták, drága pénzért vásáron adják el őket. Fenti vers forrása Wagnernek említett Kínáról szóló műve (Wagner, Johann Christoph: Das mächtige Kayser-Reich Sina und die asiatischen Tartaren. Augsburg, 1687. 68.) Így Wagner könyve is közvetve forrása a Sabina ötletének.