Alabama-kérdés – Incidens Anglia és az Észak-Amerikai Egyesült Államok között az amerikai polgárháború idején. A déliekkel szimpatizáló angolok több hajót szereltek fel, így az Alabamát is, amely több észak-amerikai hajót kirabolt. Az északiak győzelme után Washington kormánya elégtételt követelt; hosszú huzavona után a genfi nemzetközi bíróság döntése alapján Anglia 1872-ben kénytelen volt kártérítést fizetni. Az esettel a magyar lapok is sokat foglalkoznak, így pl. 1871-ben az Igazmondóban is megjelent az ügyet – még lezárása előtt – ismertető cikk (május 21. 21. szám 173.). Laurion-ügy – Bár nem sikerült megállapítanunk, milyen „ügy”-re céloz Jókai, az összefüggésből valószínűnek tűnik, hogy a Laurion a Lauriston név elírása. Alexandre Jacques Lauriston márki (1768 – 1828) francia diplomata és Napóleonhoz közelálló katonai vezető, 1811-ben pétervári követ.